上合肥太守侍讀傅公
作者：彭汝礪
朝代：宋

paragraphs: 肥水當時守，商岩幾代孫。
精明應玄象，清白接靈源。
山岳分凝重，球琳讓粹溫。
一書開主惑，羣力破姦魂。
萬事非吾計，孤忠自所存。
遺聲雙禁闥，寵錫兩朱轓。
道路生新樂，江湖洗舊民。
澤餘沾草木，孚至及魚豚。
不肖塵華幕，無材愧素餐。
誤懸徐孺榻，喜上李膺門。
簿領才傷拙，塵埃貌苦村。
初終承至訓，老稚飲殊恩。
遂恐徵書至，還歸近侍尊。
蛟龍不潜隠，鵰鶚自飛翻。
會亦懲衰弊，應須正本原。
紀綱維盡力，狐鼠可忘言。
鼎鼐開先烈，鹽梅及後昆。
祇知心繾綣，不覺語真繁。